**এমবাপ্পেদের জয়ের আড়ালের নায়ক মেনিয়ঁ**

উগো লরিসের অবসরের পর ফ্রান্সের এক নম্বর গোলকিপার এখন মাইক মেনিয়ঁ। ইউরো বাছাইপর্বের প্রথম দুই ম্যাচে তার অবিশ্বাস্য পারফরম্যান্স দেখে ফ্রান্স সমর্থকদের মনে হচ্ছে বিশ্বকাপ ফাইনালে মেনিয়ঁ থাকলে গল্পটা অন্যরকম হতো! আগের ম্যাচে নেদারল্যান্ডসের বিপক্ষে ফ্রান্সের ৪-০ গোলের দাপুটে জয়ে একটি পেনালটি রুখে দিয়েছিলেন তিনি।

সোমবার আয়ারল্যান্ডের বিপক্ষে এমবাপ্পেদের ১-০ গোলের ঘামঝরানো জয়েও আড়ালের নায়ক মেনিয়ঁ। ডাবলিনে জ্বলে উঠতে পারেনি ফ্রান্সের আক্রমণভাগ। ৫০ মিনিটে বুলেট গতির শটে জয়সূচক একমাত্র গোলটি করেন ডিফেন্ডার বেনজামিন পাভার। তবে শেষদিকে মেনিয়ঁ অবিশ্বাস্য দুটি সেভ না করলে পাভারের গোলে তিন পয়েন্ট মিলত না।

এর মধ্যে ৯০ মিনিটে কলিন্সের হেড ডান দিকে ঝাঁপিয়ে যেভাবে ঠেকান মেনিয়ঁ, অনেকের কাছেই সেটি মৌসুমের সেরা সেভ। ম্যাচ শেষে পাভার বলেন, ‘এই ম্যাচের সেরা মাইক। এ নিয়ে তর্কের সুযোগ নেই।’

গ্রুপের অপর ম্যাচে ডিফেন্ডার নাথান আকের জোড়া গোলে জিব্রাল্টরকে ৩-০ ব্যবধানে হারিয়ে জয়ের খাতা খুলেছে নেদারল্যান্ডস। আলবেনিয়ার বিপক্ষে ১-০ গোল জিতেছে পোল্যান্ড। এছাড়া আজারবাইজানকে ৫-০ গোলে উড়িয়ে দিয়েছে সুইডেন।